b'\n_START_ARTICLE_\nJohn Seller\n_START_PARAGRAPH_\nJohn Seller (oko 1630. \xe2\x88\x92 1697.), engleski kartograf, hidrograf i izdava\xc4\x8d koji je djelovao u Londonu tijekom 17. stolje\xc4\x87a._NEWLINE_Seller je bio prvi Englez koji je poku\xc5\xa1ao razviti uspje\xc5\xa1ni posao izdavanja atlasa ravan kontinentalnim izdava\xc4\x8dima poput J. Blaeua, J. Janssoniusa i F. de Wita. Njegova tiskara bila je smje\xc5\xa1tena kod London Towera i proizvodila je brojne zvjezdane, zemaljske i hidrografske atlase, kao i priru\xc4\x8dnike, d\xc5\xbeepne atlase, te matemati\xc4\x8dke i navigacijske naprave. S obzirom da je onda\xc5\xa1nje englesko tr\xc5\xbei\xc5\xa1te bilo preusko za tako svestranog i aktivnog znanstvenika i poduzetnika, godine 1677. posao mu do\xc5\xbeivljava bankrot. Zbog ustrajnosti u kartografskom radu bio je prisiljen sklopiti dvogodi\xc5\xa1nje partnerstvo s izdava\xc4\x8dima W. Fisherom i J. Thorntonom, a raskid te suradnje ko\xc5\xa1tao ga je prava na izdavanje Atlas Maritimusa kojeg je samostalno objavio jo\xc5\xa1 1675. godine. Nadalje djeluje kao samostalni kartograf, ali bez ve\xc4\x87eg poslovnog uspjeha.'